Man gewond toe rowers gesin oorrompel(Argieffoto). Agt vermeende huisrowers het vroeg Donderdagoggend op ŉ gesin by hul huis in Durban toegesak en tydens die aanval een van die familielede in die bolyf geskiet. Die gewapende mans het die gesin aangehou terwyl hulle die huis geplunder het. Kol. Thembeka Mbele, polisiewoordvoerder, sê die verdagtes het om 06:00 ‘n 58-jarige man in die oprit van sy huis in Templestraat, Kenville, aangeval. “Twee motors het die man se uitgang versper en agt onbekende mans, van wie vier gewapen, het uit die motor gespring, hom terug in die huis gedwing en sy gesin aangehou,” sê Mbele. Die verdagtes het die huis geplunder en die man se 28-jarige seun in die bolyf geskiet toe hy die rowers probeer oorrompel het. Die verdagtes het van die toneel gevlug en niemand is nog in hegtenis geneem nie. Paramedici het die gewonde man op die toneel gestabiliseer voordat hy na ŉ hospitaal geneem is. Die pa en die res van die gesin het volgens paramedici grootliks ongedeerd daarvan afgekom. ŉ Saak van poging tot moord en gewapende roof is by die polisie aanhangig gemaak. Die polisie is steeds op die toneel en ondersoek die saak verder.